הוועדה המיוחדת לפניות הציבור, כנסת 25, פרוטוקול מספר 25, 2023-06-26 00:00

יצחק פינדרוס: אני מתנצל על האיחור, הייתה ישיבה קצת כאובה מקודם, נושא כאוב כמעט כמו מעונות יום שנה שעברה

יצחק פינדרוס:  אנחנו מתחילים את הדיון בהיערכות האגף לעידוד תעסוקת הורים לשנת הלימודים תשפ"ד בנושא דרגות סבסוד, נושא שבשלוש שנים האחרונות נידון הלוך ושוב

יצחק פינדרוס:  נשאר במשרד העבודה על אף ההסכמים הקואליציוניים המורכבים

יצחק פינדרוס:  אנחנו נבקש מדפנה להציג

דפנה מאור: צוהריים טובים, דפנה מאור, מנהלת האגף לעידוד תעסוקת הורים, משרד העבודה

דפנה מאור:  הכנתי טיפה נתונים על מה קורה בשנת הלימודים תשפ"ג, השנה הנוכחית, קצת שהוועדה תוכל להתרשם גם ברמה של כמויות, גם מי מקבל את הסבסוד

דפנה מאור:  אני אומר לכם שנכון ל-11 ביוני, פשוט אז עשינו את הספירה הקודמת, זה היה המועד הראשון של הוועדה, הוגשו 120,000 בקשות

דפנה מאור:  אני יכולה לומר שהיום אנחנו כבר עומדים על 122,000 בקשות לסבסוד

דפנה מאור:  צריך להבין שלא כולם מקבלים סבסוד

דפנה מאור:  מתוך כל הכמות אנחנו עומדים פחות או יותר על בין 100 ל-200 שעוד לא טופלו

דפנה מאור:  כל השאר כבר טופלו

דפנה מאור:  בערך 70,000 ממקבלי הסבסוד הם ילדים במעונות

דפנה מאור:  כמעט 10,000 הם במשפחתונים ועוד מספר דומה בצהרונים

דפנה מאור:  זה ברמת מקבלי סבסוד

דפנה מאור:      עוד דבר שחשוב לי לציין

דפנה מאור:  הזכרת קודם שבשלוש השנים האחרונות הנושא הזה עולה פה בוועדה שוב ושוב, אז אני יכולה לומר שאם אנחנו מנסים להשוות את מספר פניות הציבור אצלנו, לא אצלכם, אתם כמובן יכולים לעשות את ההשוואה גם כן, אנחנו ירדנו לשליש בערך מפניות הציבור, לא כי אנחנו חלילה סותמים למישהו את הפה

דפנה מאור:  נהפוך הוא, אני חושבת שאנחנו מנסים מבחינתנו לתת מענה כמעט לכל פנייה שאנחנו מקבלים וגם די מהר, אבל אנחנו רואים תוצאות

דפנה מאור:  אנחנו רואים את הפירות גם של שיפור התהליך ושיפור השירות

דפנה מאור:  אני יכולה לומר שהייתה ישיבה בשבוע שעבר של הוועדה לביקורת המדינה, וגם שם עלה הנושא של פניות הציבור, וגם שם הם אומרים - - -      

יצחק פינדרוס: שליש מפניות הציבור לנציב תלונות הציבור היו על מעונות היום

דפנה מאור: (הצגת מצגת)     אז גם הם אומרים בפה מלא שהמצב לשנת הלימודים הנוכחית השתנה משמעותית ואנחנו די גאים בזה

דפנה מאור:      אני רוצה לתת לכם כמה נתונים על מי מקבל את הסבסוד ברמה של הכנסה לנפש

דפנה מאור:  הכול קיים במצגת כמובן ואפשר יהיה גם לראות את זה אחר כך כתוב

דפנה מאור:  בערך 51,000 ילדים מקבלים דרגה 3, זאת אומרת את דרגות הסבסוד המקסימלי

דפנה מאור:  זה גם 3, גם 14

דפנה מאור:  זה ילדים שההכנסה לנפש היא עד 2,100 למשפחה, ויש אחר כך את החלוקה

דפנה מאור:  זה הולך ויורד בין הדרגות, אבל זה באמת לבוא ולומר שלמעלה מ-60% מקבלים

דפנה מאור:  אם תעברו לשקף הבא, גם אפשר יהיה לראות את מה שאני מדברת עליו כרגע

דפנה מאור:  זה קצת לגבי תשפ"ג, השנה הנוכחית

דפנה מאור:  הנושא שלנו הוא בעצם ההיערכות לתשפ"ד שהיא השנה שלפנינו

דפנה מאור:  אני רוצה לתת קצת את הקונטקסט כדי שתבינו מה קורה ואיך אנחנו הולכים לעבוד

דפנה מאור:      תנאי הזכאות לסבסוד השנה או עד השנה היה שעות עבודה

דפנה מאור:  24 שעות עבודה לכל הפחות

דפנה מאור:  להורים עצמאיים יחידים 20 שעות

דפנה מאור:  בעצם גובה הסבסוד הוא נגזר מהכנסה לנפש

דפנה מאור:  יותר מזה, יש לנו היום קנס למשפחות שההורים לא ממצים את כושרם לעבוד, קרי, אם עבדו פחות מ-36 שעות

דפנה מאור:  יש קבוצה בין 30 ל-36, קנס דרגה 1 וכו'

דפנה מאור:  אני לא אכנס לזה אבל ככה היום עובד מנגנון הסבסוד

דפנה מאור:  זה בעצם איך שאנחנו קובעים את מדרגת הסבסוד

דפנה מאור:  זה בעצם המנגנון שלנו

דפנה מאור:       אנחנו יודעים שהורים נדרשים להביא הרבה מאוד מסמכים, הרבה מאוד ביורוקרטיה

דפנה מאור:  לוקח לנו המון זמן לבדוק את כל המסמכולוגיה הזו

דפנה מאור:  כן יצא טוב, לא יצא טוב, יצא ברור, לא יצא ברור, תשלחו עוד פעם, נחתך

דפנה מאור:  המודל הוא גם מאוד מורכב ואנשים לא מבינים, קיבלת קנס דרגה 1, למה דרגה 1? למה 2? סיפור מאוד מורכב

דפנה מאור:  לא חדש לכם שגם מבקר המדינה, היה לו מה לומר על העבודה של האגף, ואנחנו בהחלט לקחנו את הדברים לתשומת לב

דפנה מאור:  בעצם מבחינתנו אנחנו מתייחסים לאיך אנחנו משפרים את השירות

דפנה מאור:  אנחנו בעצם באים ואומרים, אנחנו רוצים מינימום מסמכים מההורים

דפנה מאור:  אנחנו רוצים לקצר בצורה משמעותית את משך הזמן לבדיקת הבקשות ובעיקר אנחנו רוצים מודל פשוט, לא להתחיל חישובי חישובים

דפנה מאור:      אני יכולה לומר שאנחנו פעלנו להקמת Ask Once, דיברנו על זה כבר

דפנה מאור:  אז זה היה ברמת הרעיון

דפנה מאור:  עכשיו זה חי, בועט

דפנה מאור:  הפעלנו את זה כבר בוועדות הקבלה, שהורים יכולים לבוא ולהגיד, אנחנו מבקשים להעביר נתונים מביטוח לאומי, וזה חוסך

דפנה מאור:  זה חוסך את המסמכים על שכר, זה חוסך את המסמכים על קצבאות מכל הסוגים, נכות, דמי לידה, שמירת הריון, אבטלה, הבטחת הכנסה

דפנה מאור:  כל המידע הזה, אנחנו מקבלים ישירות מהמוסד לביטוח לאומי

דפנה מאור:  חשוב לי לומר, מדובר בהליך וולונטרי

דפנה מאור:  ההורים לא חייבים

יצחק פינדרוס: תנסי לסבר לי את האוזן

יצחק פינדרוס:  מה ההכנסה לנפש היום שמזכה אותך?      

דפנה מאור: זה מורכב ואני אסביר למה

דפנה מאור:  אנחנו לא מתייחסים לשכר הממוצע במשק, אנחנו מתייחסים לשכר לנפש

יצחק פינדרוס: מה הוא השכר לנפש אצלכם שמזכה?     

דפנה מאור: מאפס ומעלה

דפנה מאור:  המקסימום לנפש הוא 5,300, אבל זה המקסימום לנפש

דפנה מאור:  תלוי בהרכב המשפחה

דפנה מאור:  אנחנו רואים מצבים של הורים לילד אחד שנאבקים ונאנקים עם המשכנתא וכו', ובסוף הם לא זכאים כי הם עוברים את הסכום לנפש משום שיש להם רק ילד אחד

דפנה מאור:  הסכום לנפש הוא נוסחה סופר פשוטה, שכר ברוטו בחלוקה למספר הנפשות בבית

דפנה מאור: זאת אומרת חמש נפשות עד 25,000 שקל זכאי להנחה?      

דפנה מאור: נכון

ישראל קיסר: זה הנחה מסוימת, חלקית

דפנה מאור: כן, ברור שהיא חלקית

דפנה מאור:  הדיוק הוא במקום

ישראל קיסר: הנחה מקסימלית זה עד 2,100 לנפש

ישראל קיסר:  מה שהיא אומרת 5,300 זה על ההנחה הכי נמוכה

ישראל קיסר:  לשם השוואה, נכון להיום ילד שההורים שלו מרוויחים עד 2,100 משלם 910, וילד שההורים שלו מרוויחים 5,300 משלם 2,080

ישראל קיסר:  זה פערים מאוד גדולים

יצחק פינדרוס: הבנתי

דפנה מאור: דרך אגב, באיזשהו שלב הייתה לנו מחשבה להסתכל על הכנסה רעיונית ולהיכנס לכל העולמות האלה

דפנה מאור:  זה סוגיה שצריך לראות איך עושים אותה בצורה יותר שקולה ומשמעותית

דפנה מאור:       אנחנו התחלנו עכשיו את הנושא של Ask Once

דפנה מאור:  אני מניחה שהנושא הזה גם יתחבר לנושאים שרוצים להעלות כאן לדיון, אבל אני בכל זאת עוד טיפה אתקדם

דפנה מאור:       בעצם הפעולה הבאה אומרת כזה דבר: ההורים מזינים את הפרטים

דפנה מאור:  ההורה רואה את נתוני ביטוח לאומי, מאשר או לא מאשר שנקבל את זה

דפנה מאור:  אם הוא אישר את זה, אנחנו מקבלים את הנתונים ובא לציון גואל

דפנה מאור:  אם הוא לא מאשר את זה, זה בתהליך הקודם

דפנה מאור:  הוא צריך לשלוח את המסמכים, את תלושי השכר, את האישורים וכו'

דפנה מאור:  הנושא הזה של נתוני ביטוח לאומי, אם אנחנו מתייחסים למצב שיש לנו במשק או המצב הכולל, בערך 80% מההורים הם שכירים, זה חוסך מ-82%, מהבדיקה שעשינו - - -      

יצחק פינדרוס: מה קרה השנה, אתם יודעים כבר?      

דפנה מאור: זה לא היה בסבסוד, זה היה בוועדות קבלה

דפנה מאור:  זה משהו אחר, לכן אני עוד לא יכולה להסיק מזה לקחים

יצחק פינדרוס: השנה קבעתם את הדרגות בלי קשר לביטוח לאומי

דפנה מאור: נכון

דפנה מאור:  אנחנו רק בדקנו שזה עובד

יצחק פינדרוס: אנחנו מדברים רק על שנה הבאה בעצם

דפנה מאור: נכון

דפנה מאור:  אנחנו רק הפעלנו את המנגנון כדי לוודא שהוא עובד

דפנה מאור:  אני גם אומר משהו שהוא מאוד חשוב

יצחק פינדרוס: אני מחדד את זה כי זה הערכה

דפנה מאור: לא, אני רואה מה קורה היום

יצחק פינדרוס:  אם רק 20% וולונטרי יסכימו - - -      

דפנה מאור: נכון

דפנה מאור:  ברור, אתה צודק

יצחק פינדרוס: תיאורטית יש ל-82% - - -      

דפנה מאור: פוטנציאל

יצחק פינדרוס: את לא יודעת אם זה 82% מהנרשמים למעונות יום או זה 82% - - - 

יצחק פינדרוס:  יכול להיות שזה 100% מהנרשמים

יצחק פינדרוס:  באותה מידה זה יכול להיות 50%

דפנה מאור: לא, לא, לא

דפנה מאור:  אנחנו לקחנו את הנתונים של ההורים שקיבלו סבסוד בתשפ"ב

דפנה מאור:  הלכנו פשוט שנה אחורה ואמרנו כמה מהם עונים לקריטריונים שיכולים לקבל את הנתונים מביטוח לאומי

דפנה מאור:  ברור שאם התמהיל ישתנה, אז הוא משתנה יחד איתו, אבל אלה הנתונים שאנחנו הלכנו ובדקנו

דפנה מאור:  תיכף נדבר על השינויים שאנחנו עושים

דפנה מאור:  רצינו לבוא ולראות על מי זה משפיע ואיך זה משפיע

דפנה מאור:  היינו חייבים איזשהו בסיס של לראות מי ההורים ומה קורה להם מהשינויים הללו

יצחק פינדרוס: הבנתי

דפנה מאור: צריך להבין שככל שיותר הורים ילכו לתהליך הזה, משך הזמן לבדיקת הבקשות מתקצר מטבע הדברים

דפנה מאור:  יש לנו את הנתונים

דפנה מאור:  אני יכולה לומר לך שבלי Ask Once בתשפ"ג היו לנו הורים שתוך שלוש שעות קיבלו תשובה

דפנה מאור:  הורה שהגיש בקשה, צירף את כל המסמכים, תוך שלוש שעות קיבל תשובה

דפנה מאור:  אין לנו שום סיבה לעכב את זה

דפנה מאור:       אני פותחת סוגריים

דפנה מאור:  הרבה תלונות היו בעבר על המוקד

דפנה מאור:  כל מנגנון ההתקשרות עם המוקד השתנה כך שהמוקד מקבל כסף עבור תיק סגור

דפנה מאור:  עד שהוא לא סוגר אותו, כל פינג-פונג, כל איטרציה שהוא עושה עם ההורים עולה לו כסף כי הוא משלם למוקדנים

דפנה מאור:  בזמן שברגע שיש את כל המסמכים והתיק סגור, רק אז הוא מקבל את התשלום

דפנה מאור:  מבחינתנו השלב הבא שנרצה ליישם במסגרת Ask Once יהיה שאנחנו נפנה למשרד החינוך לקבל מידע על הלומדים, לחסוך גם את האישורים לגבי הלימודים

דפנה מאור:       בואו נדבר על מה אנחנו הולכים לעשות

דפנה מאור:  כמו שאמרתי קודם, בהנחה שאנחנו מקבלים את הנתונים מביטוח לאומי ואנחנו לא רוצים לטרטר את ההורים עם עוד מסמכים, אחת הבעיות או הקשיים, האתגרים שיש לנו עם נתוני ביטוח לאומי זה שאין שם שעות

דפנה מאור:  בעצם הרף שעליו עבדנו הוא מאבד את היכולת, לכן במקום רף של שעות אנחנו מתרגמים את זה לנוסחה סופר פשוטה של שכר מינימום

יצחק פינדרוס: שכר מינימום כפול 24

דפנה מאור: בול

דפנה מאור:  כיוונתי לדעת גדולים

דפנה מאור:  בדיוק זה

דפנה מאור:  בלי הוצאות רכב, בלי עוד דברים, אלא ממש פשוט, קל להבנה, בלי קשקוש

דפנה מאור:       הדבר הלא פחות חשוב בעיניי שאנחנו עושים, ופה צריך להגיד גם מילה טובה לאוצר שמשתף איתנו פעולה בזה, זה ביטול הקנסות

דפנה מאור:  בעצם אנחנו באים אומרים, אין קנסות

דפנה מאור:  כל אחד יקבל לפי ההכנסה שלו לנפש

דפנה מאור:  לשם אנחנו מכוונים

דפנה מאור:  זה בעצם מייצר לנו מצב שלהורים זה נורא פשוט: הכנסה לנפש, יש טבלה, אני יודע מה הדרגה שלי ובזה העניין הזה סגור

דפנה מאור:  אנחנו לא מתחילים לחשב וגם לא מבלבלים את ההורה

דפנה מאור:  אנחנו גם מקבלים כל מיני פניות, 'אבל רגע, עשו לי את החישוב לא נכון עם השעות, אז כן מגיע לי קנס דרגה, לא מגיע לי קנס דרגה'

דפנה מאור:  שחררנו את האירוע הזה ובעצם לא יהיו קנסות

דפנה מאור:       קצת מה אנחנו עושים להסיר כל מיני חסמים

דפנה מאור:  התחלנו כבר לשלוח הודעות קוליות לטלפונים כשרים ואני רוצה רגע לדבר על הנושא של התקשורת עם ההורים

דפנה מאור:  אנחנו עובדים בצורה, אני מדמיינת את זה לסוג של פינג-פונג לפעמים

דפנה מאור:  מי שמעביר את הנתונים שלו מביטוח לאומי, הכול טוב, אין בעיה

יצחק פינדרוס: אני מתבלבל

יצחק פינדרוס:  את עושה מצגת, את מדברת בעצם על שנה הבאה

דפנה מאור: אני כל הזמן מדברת על שנה הבאה

יצחק פינדרוס: לא, לא

יצחק פינדרוס:  את אומרת שכיום עוד אין נתוני ביטוח לאומי

דפנה מאור: קודם כל יש לנו נתונים מביטוח לאומי

דפנה מאור:  אמרתי שאנחנו עוד לא השתמשנו בהם לחישוב של הדרגה

דפנה מאור:  הרי אני לא יכולה להתחיל - - -      

יצחק פינדרוס: כל זה כרגע לא רלוונטי

דפנה מאור: לא, זה לגמרי רלוונטי כי אנחנו כבר שולחים הודעות קוליות גם בתהליכים אחרים

דפנה מאור:  אנחנו עושים את אותה עבודה

יצחק פינדרוס: לא, דיברת על הפינג-פונג

דפנה מאור: גם בעתיד הוא יהיה פינג-פונג

דפנה מאור:  זה תהליך עבודה שאין ברירה אחרת

דפנה מאור:  ההורה שלח בקשה

דפנה מאור:  חסר משהו, צריך להשלים משהו

דפנה מאור:  ההורה השני לא העביר את הנתונים

דפנה מאור:  יש כל מיני תקשורות עם ההורים ולכן אנחנו צריכים דרך לייצר תקשורת הלוך-חזור

דפנה מאור:  חשוב לי לחדד שוב, אנחנו מדברים על כמויות מאוד גדולות

יצחק פינדרוס: אני רואה פה עלייה של - - -      

דפנה מאור: זה הרישום

דפנה מאור:  אם אנחנו היום מטפלים ב-122,000 בקשות סבסוד, אז תתחיל להכפיל את זה באיטרציות שלא כולם אומרים כן לביטוח לאומי

דפנה מאור:  אנחנו עוד לא שם

דפנה מאור:  גם לא תמיד ההורה השני מוכן להעביר את הנתונים של ביטוח לאומי, והמצב שנוצר הוא שעדיין אנחנו צריכים פינג-פונג

דפנה מאור:  חסר את הנתונים פה, חסר לנו אישור מסוים

דפנה מאור:  עדיין הפינג-פונג הזה הוא רלוונטי, ובכמויות האלה של העבודה שלנו עם ההורים, ואם אנחנו רוצים לעשות את זה סביר ויעיל, הדרך היחידה לעשות את זה היא עם העברת מסמכים דיגיטלית שתאפשר לנו להכניס גם את האישורים לתיק הנכון, אחרת אנחנו נהיה בברדק אחד גדול

יצחק פינדרוס: אני רוצה להציע הצעה

יצחק פינדרוס:  אני לא אוהב לעשות את זה כי אני אוהב למשרדים להציע

דפנה מאור: בבקשה

יצחק פינדרוס: ב"נדרשת אפשרות לתקשורת מהירה עם ההורים שאינה שיחה

יצחק פינדרוס:  הרישום בריכוזים החרדיים במגמת עלייה"

יצחק פינדרוס:  אפשר לחזר לפחות בחלק הזה לחמש שנים אחורה ושהכתובת תהיה המעון, כי בסוף זה מעונות קהילתיים, את יודעת את זה

יצחק פינדרוס:  או זה המתנ"ס המקומי או זה זה

יצחק פינדרוס:  אני מדבר לאלה שאין להם

יצחק פינדרוס:  מי שיש לו דואר אלקטרוני והוא אמר, אני רוצה שתשלח לי לדואר אלקטרוני שלי, הכול בסדר גמור, אבל מי שלא, למה לא לתת להם לעשות את זה באמצעות - - - ?     

דפנה מאור: אני אומר כמה דברים בעניין הזה

דפנה מאור:  על מנת לקבל נתונים מביטוח לאומי, וזאת הדרישה של ביטוח לאומי

דפנה מאור:  אני לא יודעת אם יש פה מישהו מאתר ההזדהות הממשלתית

יצחק פינדרוס: לא, אני לא מדבר על זה

יצחק פינדרוס:  אני מדבר על הסעיף הרביעי

יצחק פינדרוס:  זה הבנתי

דפנה מאור: אבל זה בשביל ההגשה הראשונה

דפנה מאור:  עד פה אנחנו בסדר? אוקיי

דפנה מאור:  נוצר מצב שכאשר מעבירים לנו מסמכים שלא באמצעות ההזדהות, וזה קרה לנו עכשיו בוועדות הקבלה

דפנה מאור:  קיבלנו מסמכים, אין לנו מושג למי זה שייך

דפנה מאור:  הייתה טעות אחת במספר תעודת זהות, אני לא יודעת לאיזה תיק להכניס את זה

דפנה מאור:  אין לי את היכולת לשייך מסמך לתיק הרלוונטי על מנת שאני אוכל להגיד, המסמכים התקבלו, אני יכולה לטפל בזה, אחד

דפנה מאור:  שניים, תיראו, יש פה הרבה מידע מאוד אישי

דפנה מאור:  האם אנחנו רוצים שמנהלות המעון תהיינה חשופות לתלושי שכר?      

יצחק פינדרוס: לא על זה

יצחק פינדרוס:  אני אסביר

יצחק פינדרוס:  יש פה שני חלקים

יצחק פינדרוס:  יש פה את הרישום

יצחק פינדרוס:  אני מתאר לעצמי שמי שאין לו מייל זמין לא במסגרת דואר אלקטרוני כשר ולא במסגרת זה, כי אין לו מערכת הזדהות ממשלתית, אז בסוף את התהליך גם מול הביטוח לאומי הוא יגיש ידנית

יצחק פינדרוס:  עכשיו הבנתי

יצחק פינדרוס:  כל הזמן לא הבנתי מי בסוף יגיש ידנית

יצחק פינדרוס:  עכשיו הגעתי למישהו שהגיש ידנית

יצחק פינדרוס:  מי שאין בכלל מערכת הזדהות ממשלתית, אין לו, לא קיים לו

יצחק פינדרוס:       עכשיו יש עוד בעיה

יצחק פינדרוס:  אחרי שהגענו והוא הגיש את זה ידנית, את אומרת, אני לא יודעת אפילו איך לחזור אליו, אין לי דרך לחזור אליו כי אין לי תקשורת איתו

יצחק פינדרוס:  אין לו פקס, אין לו כלום

יצחק פינדרוס:  אין לו גם מייל לשלוח לי את זה, כי אין לו מייל, אז אני אומר להשתמש במה שהיה עד היום

יצחק פינדרוס:  מה הוא עשה לפני חמש שנים בדור המדבר?      

דפנה מאור: לפני חמש שנים התהליכים - - -     

יצחק פינדרוס: היו לא טובים, בסדר

יצחק פינדרוס:  אני רק מדבר מבחינה טכנית

יצחק פינדרוס:  אני לא מנסה להחזיר אתכם אחורה

יצחק פינדרוס:  אני רק אומר מבחינה טכנית

יצחק פינדרוס:  הוא נכנס למעון יום שהוא חלק מהמתנ"ס הקהילתי שלו

יצחק פינדרוס:  הוא נכנס למעון יום, נכנס למנהלת שהייתה שכנה שלו והוא נרשם דרכה

יצחק פינדרוס:  זה מה שהוא עשה

יצחק פינדרוס:  הוא נרשם דרכה והוא היה נכנס ושולח דרך המחשב של מנהלת המעון או דרך המחשב של המתנ"ס

יצחק פינדרוס:  הוא בכל מקרה הרי זה שיעשה ידנית כי אם אין לו הזדהות ממשלתית אז זה מה שהוא יעשה

יצחק פינדרוס:  זה לא יעזור לך

דפנה מאור: אני יכולה לומר, וזה כן חשוב לי לומר ובגלל זה גם הבאתי את הנתונים של הרישום

דפנה מאור:  אנחנו השנה עשינו את הרישום דיגיטלי דרך אתר ההזדהות הממשלתית

דפנה מאור:  כולו

דפנה מאור:  המקרים היחידים שגם הגיעו לפה לוועדה היו כאלה שלא היה להם תעודות זהות

דפנה מאור:  אני שמה אותם בצד

דפנה מאור:  זה ברור

דפנה מאור:  יצרנו בשבילם מסלול אחר

דפנה מאור:  לא קשור

יצחק פינדרוס: כן, זה עוד סיפור שטיפלנו

יצחק פינדרוס:  מכיר

יצחק פינדרוס:  אני מקווה ששנה הבאה הוא לא יהיה אחרי ההחלטה

יצחק פינדרוס:  היית פה בהחלטה

יצחק פינדרוס:  פגש אותי ראש רשות האוכלוסין והתחייב

יצחק פינדרוס:  הוא כבר כינס את כולם להריץ את הדבר הזה

דפנה מאור: אנחנו כולנו מייחלים לזה

יצחק פינדרוס: את אומרת שהכול עבד דיגיטלי בסדר?     

דפנה מאור: רק דיגיטלי ובגלל זה גם הראיתי לך - - -      

יצחק פינדרוס: איך הם הגישו?     

דפנה מאור: סיפרתי את זה לדעתי פה בוועדה

דפנה מאור:  אנחנו בעצמנו, עובדי האגף, יצאנו החוצה למתנ"סים, לכל מקום

יצחק פינדרוס: זה מה שאני אומר

דפנה מאור: אבל זה לא מנהלות המעון

יצחק פינדרוס: אני מציע לך פתרון איך לחזור אליהם

יצחק פינדרוס:  לא לחשוף אותם למידע

יצחק פינדרוס:  אני אומר איך לחזור אליהם

דפנה מאור: לחזור אליהם שמה?     

יצחק פינדרוס: חבר'ה, חסר לי נתונים

דפנה מאור: והוא יהיה חסר את הנתונים

דפנה מאור:  איך אני אקבל אותם?      

יצחק פינדרוס: איך קיבלת אותם השנה?     

דפנה מאור: דיגיטלית

יצחק פינדרוס: איך קיבלת אותם השנה דיגיטלית? זה מה שאני שואל

יצחק פינדרוס:  את אומרת לי, יצאת למתנ"ס

דפנה מאור: זה היה לרישום

דפנה מאור:  המסמכים של הלוך-חזור

דפנה מאור:  לא היה פינג-פונג

דפנה מאור:  ברישום אין פינג-פונג

דפנה מאור:  הרישום הוא חד כיווני, אין שום בעיה

דפנה מאור:       במבחן התוצאה, וזה מה שחשוב היה לי לשקף פה

דפנה מאור:  לדעתי שמעת אותי אומרת, עלינו ב-20% בהרשמה

דפנה מאור:  זאת לא חוכמה אם היינו עולים רק בתל אביב, ברעננה ובכפר סבא

דפנה מאור:  בכוונה אני מראה לכם איך בריכוזים החרדיים הכי גדולים, ואולי יש עוד אבל רק כדי לסבר את האוזן תיראו שברישום לתשפ"ד, על אף שהוא היה דיגיטלי הייתה עלייה דרמטית

דפנה מאור:  זאת לא עלייה בטלה בשישים

יצחק פינדרוס: נשאר לך פתוח הסעיף הרביעי

דפנה מאור: נכון

דפנה מאור:  מה שאנחנו עשינו, וזה מתקשר דווקא לנקודה הראשונה, כי בנקודה הראשונה אנחנו התחלנו לשלוח הודעות SMS קוליות שאומרות "מחכה לך הודעה במייל"

דפנה מאור:  זה הפתרון שלנו

דפנה מאור:  אחד הדברים שאנחנו גילינו, וזה כואב הלב, אומרים לנו הורים, תקשיבו, אנחנו מוצפים בהודעות קוליות

דפנה מאור:  זה הפך להיות מטרד

דפנה מאור:  אנחנו לא מקשיבים להודעות האלה בכלל, ואז הם מפספסים את ההודעות

דפנה מאור:       מי שיודע, אנחנו מתייעצים כל הזמן לראות מה אפשר לעשות

דפנה מאור:  נתנו לי רעיון שהוא רעיון מעולה ואנחנו ניישם אותו בסבסוד

דפנה מאור:  נפרסם להורים את מספר הטלפון שממנו הם מקבלים הודעות מאיתנו ואז הם ידעו את ההודעות האלה לשמור אם הם רוצים

יצחק פינדרוס: זה מה שהמשטרה עושה, דרך אגב

יצחק פינדרוס:  מערכת מנ"ע של המשטרה

יצחק פינדרוס:  זה עובד היום טוב מאוד במערכת מנ"ע של המשטרה

דפנה מאור: מעולה

דפנה מאור:  זה פתרון שאנחנו יכולים לחיות איתו

דפנה מאור:  הוא פתרון טוב

יצחק פינדרוס: אני אומר לך, סתם טכנית, תבדקי

יצחק פינדרוס:  מערכת מנ"ע של המשטרה זה עובד מצוין

דפנה מאור: מעולה

דפנה מאור:  מבחינתנו זה פתרון

דפנה מאור:  לא נצליח כמו שאני רואה את זה, בהיקפים שבהם אנחנו עובדים, לייצר פתרונות אחרים

דפנה מאור:       האמת שבמצגת שלנו שתיקנתי, היה כן חשוב לי לומר שהיום יש לנו מענים להורים גם בטלפון, גם במייל, גם בצ'ט כדי לנסות לקצר את זמני ההמתנה ואת הדברים

דפנה מאור:  זה לא עבר במצגת האחרונה, אז זה פחות ענייני

דפנה מאור:      אני כן אומר שמבחני התמיכה, אנחנו מקווים שייחתמו בשבועיים הקרובים

דפנה מאור:  מייד נפתחת ההרשמה

דפנה מאור:  אנחנו כבר ממש בניואנסים האחרונים

דפנה מאור:  אתה גם יודע, נכנס לנו גם שר, גם מנכ"ל חדש

דפנה מאור:  אנחנו צריכים את האישור שלהם כי המנכ"ל הוא זה שחותם על מבחני התמיכה

יצחק פינדרוס: אז את אומרת, הורים עוד לא קיבלו תשובה לדרגות שלהם

דפנה מאור: על השנה בוודאי שכן

דפנה מאור:  אנחנו מדברים על שנה הבאה

דפנה מאור:  שנת הלימודים עוד רחוקה מאיתנו

יצחק פינדרוס: בעולם נורמלי הם נרשמו לפני חצי שנה והיו צריכים לקבל - - -

יצחק פינדרוס:  בסדר, אין לי תלונות

יצחק פינדרוס:  לאט לאט נגיע לשם

דפנה מאור: לגבי הסבסוד? אני יכולה לומר לך ממה שאנחנו יודעים מהמעונות שלא בוועדות קבלה

דפנה מאור:  לא כל ההורים כבר רצו להירשם

דפנה מאור:  אלה שהתקבלו היו צריכים להסדיר את הקבלה שלהם

דפנה מאור:  לא כולם רצו כל כך מהר, אז אני לא בטוחה שאנחנו מאחרים

דפנה מאור:  אין לי ספק שתחילת יולי צריך להיות הדד-ליין שלנו ואנחנו כנראה נאחר בשבוע-שבועיים

יצחק פינדרוס: את יודעת מתי זה תחילת יולי

דפנה מאור: אני יודעת

יצחק פינדרוס: אחרי הפיליבסטר פה במליאה אנחנו כבר ביולי

דפנה מאור: לכן אמרתי, אנחנו יודעים שאנחנו נאחר בשבוע-שבועיים, אבל אני באמת מזמינה להסתכל על התמונה הגדולה

דפנה מאור:  גם הזמן שאנחנו מגיבים, גם היעדים שאנחנו נותנים לעצמנו תוך כמה זמן ההורים יקבלו תשובות

יצחק פינדרוס: כמה זמן ייקח לדרגות?      

דפנה מאור: ברגע שיש לנו את כל המסמכים, שעות בודדות

דפנה מאור:  צריך רק שיהיה לנו את כל המסמכים

יצחק פינדרוס: תודה רבה

יצחק פינדרוס:       עו"ד מיכל רונן, משרד מבקר המדינה

אנסטסיה רוזנקרנץ: היא לא נמצאת

אנסטסיה רוזנקרנץ:  אני עו"ד אנסטסיה רוזנקרנץ ממשרד מבקר המדינה

אנסטסיה רוזנקרנץ:  תודה רבה לדפנה על הסקירה שלה ועל ההיערכות לשנה הבאה

אנסטסיה רוזנקרנץ:  דיברת על הסובסידיות לשנה הבאה ועל כך שטרם פורסמו מבחני התמיכה וכתוצאה מכך לא ניתן להגיש את הבקשות, אז בהקשר לכך אני אגיד רק שבחודשים האלו, במה שאנחנו עוסקים, כי עשרות תלונות שקיבלנו בחודשים מאי ויוני, אז ועדות קבלה טרם הסתיימו, זאת אומרת גם ההשגות של ההורים

יצחק פינדרוס: היא אומרת ש-100–200

דפנה מאור: לא, לא, היא מדברת על משהו אחר

אנסטסיה רוזנקרנץ: היא מדברת על סובסידיות

אנסטסיה רוזנקרנץ:  היא מדברת על דרגות זכאות לשנה הזאת

אנסטסיה רוזנקרנץ:  אני מדברת על רישום לשנה הבאה, מעונות יום, מסגרות לשנה הבאה

אנסטסיה רוזנקרנץ:  אנחנו לא סיימנו ועדות קבלה

דפנה מאור: ועדות קבלה הסתיימו

דפנה מאור:  מה שלא הסתיים זה שלב ההשגות שמדובר כרגע ב-4,566 השגות

דפנה מאור:  אחד הטלפונים שהיו עכשיו, אנחנו מקווים מאוד מחר בבוקר להתחיל להעלות את התשובות לאזור האישי

דפנה מאור:  אנחנו בדקנו בעיקר את האוכלוסיות המשמעותיות בקדימות שלהן, שזה פעוטות בסיכון וילדים ממשיכים

דפנה מאור:  היו לנו נכון ליום חמישי בערב 70 שלא התקבלו למרות ההשגה, ומה שעשינו בחמישי ובשישי זה ממש עבודת יד, אחד-אחד לנסות למצוא פתרונות מול המעונות

דפנה מאור:  אנחנו מבצעים ממש ברגעים אלה את הריצה על התשובות של ההשגות

דפנה מאור:  אנחנו נבדוק אותן, נראה עד מחר בבוקר - - -      

יצחק פינדרוס: כמה ילדים נרשמו ולא התקבלו למעונות בסוף?     

דפנה מאור: תראה, זה קצת מורכב משום שאני יכולה לומר, נרשמו כמעט 95,000 ילדים

דפנה מאור:  65,000 מהם קיבלו תשובה כבר בתחילת מרץ

דפנה מאור:  זה מעונות שלא עברו לוועדות קבלה

דפנה מאור:  בערך 35,000 עברו לוועדות קבלה

דפנה מאור:  בערך 26,000 הגישו בקשות לוועדות קבלה

דפנה מאור:  מתוכם קשה לי לומר כי יש כאלה נגיד שנרשמו למעון שיש לו עוד 80 אנשים בהמתנה משום שזה מעונות שיש להם ביקוש נורא גדול

יצחק פינדרוס: לא, אבל את יכולה להגיד לי במקרו, האם יש 10,000, 20,000 ילדים, 15,000 ילדים שרצו מעון לשנה הבאה ואין להם כרגע

דפנה מאור: אני יכולה לומר שאנחנו עומדים, וזה מאוד מאוד גס, אנחנו עומדים בסביבות ה-15,000 שגם אפשרות א' וגם אפשרות ב' שלהם, לא יקבלו

דפנה מאור:  חלקם דרך אגב כבר יודעים את זה מזמן

יצחק פינדרוס: בסדר, זה שהם יודעים אני יודע

ורדה מלכה: לא שזה עניין של היצע

ורדה מלכה:  זה המקומות שיש לך במעונות בארץ

יצחק פינדרוס: זה נושא של היצע

דפנה מאור: אתה צודק

יצחק פינדרוס: אתם אומרים איזה כיף, משרד העבודה היום לא אחראי על ההיצע

יצחק פינדרוס:  תפנו את זה למשרד החינוך

יצחק פינדרוס:  עד היום אנחנו היינו אחראים, אז לא יכולנו להגיד את זה

יצחק פינדרוס:  עכשיו אנחנו יכולים לבוא לוועדה בכיף ולהגיד, חבר'ה, זה לא אנחנו

יצחק פינדרוס:  איזה יופי

יצחק פינדרוס:  זה מה שאני אוהב תמיד בוועדה הזאת, את ההבדלים בין המשרדים

יצחק פינדרוס:  בשביל זה צריך הסכמים קואליציוניים כל שנה ואז יחליפו משרדים, אז יגידו, רגע, השנה קיבלנו את זה

יצחק פינדרוס:  שנה הבאה זה כבר לא יהיה אצלנו, ואז בכלל חגיגה לאזרחי מדינת ישראל

אנסטסיה רוזנקרנץ: רק שתי נקודות אחרונות, ברשותך

אנסטסיה רוזנקרנץ:  שתי טענות חזרו בעשרות התלונות לאחרונה

אנסטסיה רוזנקרנץ:  טענה אחת, כל התקלות בדבר הרישום וצירוף מסמכים, כאשר אינני בטוחה מה מקור התקלה, האם זה מערך הדיגיטל או המערכות הממוחשבות של אגף עידוד תעסוקת הורים

אנסטסיה רוזנקרנץ:  טענה שחוזרת על עצמה בחודשים האלה זה אי זמינות של המוקד הטלפוני והמתנה של שעתיים ואז ניתוקי שיחות, ואי קבלת שיחה חוזרת כאשר ההורה למעשה לא מקבל אותם

אנסטסיה רוזנקרנץ:  מקבל הודעה, 'ניסינו ליצור איתך קשר ולא היה מענה'

אנסטסיה רוזנקרנץ:  זה מה שחזר עכשיו

דפנה מאור: אנחנו ביקשנו וקיבלנו בחלק מהמקרים מספרי טלפון לבדוק את הנושא הזה

דפנה מאור:  קודם כל אנחנו לא מכירים תקלה בצירוף מסמכים, חשוב לי לומר

דפנה מאור:  אני גם לא מכירה תקלה במערך הדיגיטל

דפנה מאור:  אני גם שם לא מכירה תקלה

דפנה מאור:  אנחנו ראינו הרבה הורים שאמרו, הגשנו אבל הייתה תקלה

דפנה מאור:  אנחנו לא קיבלנו אף לא צילום מסך אחד של מישהו שטען שצירף מסמך והמסמך לא הגיע

דפנה מאור:  אנחנו כן מכירים בעיה אחרת שהיא לא קשורה לצירוף המסמכים, למצב שבו הורים צירפו מסמכים ובמערכת סומן שחסרים מסמכים, וזאת לא תקלה מהסוג שאת מדברת עליו

דפנה מאור:  המסמכים נמצאים אצלנו, ומי שהגיש השגה, ההשגה נבדקה, וככל שהיו המסמכים גם ההשגה התקבלה

דפנה מאור:      חשוב לי מאוד לציין כי אתם גם תהיו בפרונט של הפניות האלה

דפנה מאור:  העובדה שההשגה מוצדקת לא אומרת שהילד יתקבל

דפנה מאור:  זה אומר שזה נותן לנו את הדרך לתת את סדר קבלת הילדים, איפה הוא נמצא בסדר קבלת הילדים, אבל זה לא אומר בהכרח שהוא יתקבל

דפנה מאור:  אני מחדדת את זה כי אנשים חושבים, אה, ההשגה שלי מוצדקת אז יש לי מקום? לא

יצחק פינדרוס: נתון אחד, סתם סקרנות

יצחק פינדרוס:  באיזה עיר יש הכי הרבה תשובות שליליות?     

דפנה מאור: לא בדקתי את זה לפי עיר אבל אני יכולה לבדוק

דפנה מאור:  מחר כשאני אסיים את הריצה אני אוכל לבוא ולומר כבר תשובות

יצחק פינדרוס: אני אגיד לך למה זה משמעותי

יצחק פינדרוס:  יכול להיות שזה כבר לא בתחום אחריותכם כמו שאמרתי קודם, אבל זה נותן קו מנחה למשרד חינוך איפה יש יותר מחסור

דפנה מאור: כן ולא

דפנה מאור:  אני אתן לך דוגמה דווקא של מישהו שאני מכירה, ודווקא לא מהאזורים שאתם דואגים אולי

יצחק פינדרוס: למה נראה לך שאני דואג רק לאזור מסוים?     

דפנה מאור: לא, לא, אני בכוונה נותנת איזושהי דוגמה של רעננה, בסדר? אני מכירה אנשים שנרשמו

דפנה מאור:  אמרו, אנחנו ננסה

דפנה מאור:  אם יהיה מקום, סבבה

דפנה מאור:  אם לא יהיה מקום, יש לי את הפתרון של המעון הפרטי

דפנה מאור:  לכאורה הם נספרים בביקוש אבל לא בטוח שהם הביקוש

יצחק פינדרוס: כן, אבל זה בשוליים

יצחק פינדרוס:  אם אני לוקח את ה-15,000 ואני אומר תקשיבו, 5,000 הם מירושלים ועוד 100 מרעננה ו-100 מהרצליה ו-200 מהוד השרון, אז אני אומר, ה-200 מהוד השרון, יכול להיות שזה מקרי, ה-100 מהרצליה יכול להיות שהוא מקרי אבל 5,000 מירושלים זה אומר שיש איזושהי בעיה בירושלים

דפנה מאור: נניח 5,000 מירושלים, אני סתם רגע הולכת עם הדוגמה שלך

דפנה מאור:  ברגע שאין לך את הפיזור של השכונות אז זה הופך להיות קצת - - -     

יצחק פינדרוס: לא, אבל אנשים בגלל מקום עבודה, יש להם כמו שאמרת, יש אפשרות א', אפשרות ב'

דפנה מאור: אני יכולה לראות את הפניות שאני מקבלת כולל דרך הוועדה שלכם, של 'רחוק לי בשכונה ליד

דפנה מאור:  אני רוצה בשכונה שלי'

דפנה מאור:  אלה הפניות של ההורים

יצחק פינדרוס: עוד פעם, באופציה א', אופציה ב'

יצחק פינדרוס:  זה נתון מאוד משמעותי לדעתי למשרד החינוך, לדעת איפה לשים יותר דגש, איפה יש יותר מחסור

דפנה מאור: אין לנו שום בעיה לתת את הנתון הזה ברגע שנסיים

יצחק פינדרוס: יש לנו פה נציג של פונים?      

דנית ברביבאי: יש פה את פורום מסגרות החינוך לגיל הרך

יצחק פינדרוס: תתחילי, בבקשה

דנית ברביבאי: תודה רבה

דנית ברביבאי:  צוהריים טובים לכולם, אני דנית ברביבאי, מנכ"לית פורום מסגרות החינוך לגיל הרך בישראל

דנית ברביבאי:  יש פה כמה נקודות שאני אשמח להעלות ולהתייחס אליהן

דנית ברביבאי:  קודם כל ההמתנה הארוכה לוועדות קבלה לעיתים מביאה למצב שהורים חוששים שלא יוותר מקום, אז במידה והם לא יתקבלו אז הם מעדיפים ללכת למעונות הפרטיים, מה שיוצר אחר כך חוסר רישום

יצחק פינדרוס: בינתיים לא נשמע שיש חוסר רישום

דנית ברביבאי: לא שיש חוסר רישום אלא ההמתנה לוועדות קבלה היא לעיתים מאוד ארוכה, כך שהורים לא ממתינים ואז הם הולכים למעונות פרטיים בעל כורכם

דנית ברביבאי:  כפי שידוע, המחירים במעונות פרטיים הם מחירים אסטרונומיים

דנית ברביבאי:  לא שהמחירים במעונות מסובסדים הם מאוד מאוד נמוכים

דנית ברביבאי:  עדיין גם שם יש להם את האתגר הזה

דנית ברביבאי:      לגבי נשות צוות שמגויסות לעבודה במעונות, שהן לא מוצאות סידור לילדים שלהן בגילאי לידה עד שלוש, הן לא יכולות להשתלב בעבודה

דנית ברביבאי:  זה מצב שיש בו ריבוי בנרשמים ומחסור בצוותים

דפנה מאור: אבל בשביל זה יש להם צרכי ארגון במעונות

דנית ברביבאי: צריך לאפשר לארגונים להשאיר מספר מקומות פנויים

דפנה מאור: יש להם צרכי ארגון

דפנה מאור:  אי אפשר לשמור מקום לילד שעוד טרם נולד

דנית ברביבאי: זה יוצר מצב שיש נשות צוות שלא יכולות לעבוד, שזו בפני עצמה - - -      

דפנה מאור: דרך אגב, זו אותה סיטואציה וחשוב לי לומר את זה, גם על ילדים אחרים שטרם נולדו ויש שלב מסוים שאנחנו עוצרים את הרישום

דנית ברביבאי: זה לא אותו דבר, כי אם יש לנו מחסור בנשות צוות בתוך המעון, אז על אחת כמה וכמה צריך כן למצוא את הפתרון הזה

דנית ברביבאי:  זה לא כמו מי שרוצה לשבץ או לשלב את הילד בתוך המעון

דנית ברביבאי:  נשות צוות, יש לנו מחסור אקוטי

יצחק פינדרוס: אני רוצה להבין את מה שאת אומרת

יצחק פינדרוס:  בתוך ה-10% של צרכי מעון, את אומרת, תשאירו 2% גם לילדים - - -      

דנית ברביבאי: גם לילדים של נשות צוות

דנית ברביבאי:  ככה גם אנחנו נוכל לאפשר להן לשלב את הילדים שלהן וגם לפתור את מצוקת כוח האדם שממילא היא מצוקה מאוד מאוד קשה

דנית ברביבאי:       דבר נוסף שהיינו רוצים להעלות כאן, זה לאפשר לארגונים פרק זמן סביר לערעורים טרם סגירת הוועדה לצורך עדכון צרכי ארגונים באופן סדור

דפנה מאור: איזה ארגונים?     

דנית ברביבאי: ארגונים שמפעילים את מעונות הסמל, ויצו, נעמת, אמונה, נאות מרגלית, נשי חירות וכדומה

דנית ברביבאי:  מה שהיה בעצם נהוג זה שנשלחה הודעה קצת לא ברורה לארגונים בלי מספרי טלפון לבירור

דנית ברביבאי:  ההגשה הוגבלה עד איזה צוהרי יום שישי של אותו היום בשבוע, מה שהיה רווי באירועי יום הזיכרון, יום השואה וכדומה, ולא היה זמן

דפנה מאור: סליחה, את אמנם מעלה נושא של ועדות קבלה וזה לא הנושא שלשמו התכנסנו, אבל חשוב לי לציין - - -      

דנית ברביבאי: אבל אנחנו מדברים על ועדות קבלה וחשוב להעלות את זה

דפנה מאור: חשוב לי מאוד לציין, צרכי ארגון אנחנו נתנו כבר בחודש מרץ

דפנה מאור:  נתנו לארגונים לציין את צרכי הארגון בחודש מרץ

דפנה מאור:  מאחר ופנו אלינו וביקשו עוד זמן, נתנו עוד את כל השבוע של יום העצמאות ויום הזיכרון - - -      

דנית ברביבאי: כן, שזה שבוע שהוא רווי באירועים שאי אפשר להתארגן בו

דפנה מאור: אבל הוא לא היה במקור

דפנה מאור:  נתנו אותו כאקסטרה

דפנה מאור:  עשינו דבר אחד ואמרנו, בזמן הזה על מנת לכל אלה שהיה להם קשה, נתנו את הזמן הזה

דפנה מאור:  זה לא היה בתכנון הזמן המקורי

דנית ברביבאי: זה שזה לא היה בתכנון, אני מבינה את זה

דנית ברביבאי:  אולי כן אפשר לחשוב לשנים הבאות איך אפשר קצת להקדים טיפה את המועד ולאפשר זמן מרווח

דפנה מאור: אנחנו תכננו להקדים מאוד

דפנה מאור:  לקחתי כבר את האשמה ביותר מוועדה אחת ואין לי שום בעיה עם זה

דפנה מאור:  הסיפור של מערכת ועדות קבלה, זו מערכת חדשה לחלוטין

דפנה מאור:  אנחנו בנינו אותה השנה מאפס

דפנה מאור:  יש לנו המון שכר לימוד עליה

דפנה מאור:  מי שזוכר, ולדעתי אפילו פה בוועדה, הבאתי את לוחות הזמנים

דפנה מאור:  אנחנו היינו בסוף אפריל אמורים לסיים את ועדות הקבלה

דפנה מאור:  זה היה הלו"ז שלנו, וב-1 במאי להתחיל עם הסבסוד

דפנה מאור:  זה הלו"ז שאני הבאתי

דנית ברביבאי: אני מבינה שזה בעיות טכניות, לכן העליתי את זה אולי לפעמים הבאות

דנית ברביבאי:       תקופת רישום שמתחילה בפברואר מביאה לתשובות לעיתים באמצע אוגוסט ומצמצמת את היכולת להיערך מבחינת - - -      

דפנה מאור: הסברתי, 65,000 מהתשובות כבר התקבלו במרץ

דפנה מאור:  יותר מוקדם מזה אני לא מכירה מישהו שיכול לתת

דנית ברביבאי: אם אפשר להקדים לכיוון אולי ינואר

דפנה מאור: התלונות שאנחנו שומעים זה שפברואר זה נורא מוקדם בשביל רישום

דפנה מאור:  להיפך, הורים באים ואומרים לנו, זה לא בסדר מאחר ואי אפשר לרשום ילדים שטרם נולדו

דפנה מאור:  אם אנחנו מייצרים מצב שאנחנו עושים את הרישום עוד יותר מוקדם, הם מתלוננים גם על פברואר

דפנה מאור:  אם אני אעשה את זה עוד יותר מוקדם, באמת אנחנו לא נצליח לייצר את המענה

דנית ברביבאי: ארגונים שמפעילים מעונות סמל לרוב מקבלים את הריכוז של התלונות האלה גם מהורים, בעצם הורים שנרשמים לשם

דנית ברביבאי:      נקודה אחרונה, רשימות שארגונים מקבלים הן לא תמיד כוללות את הילדים שלא התקבלו וזה דבר שמקשה על ההיערכות באופן מיטבי

דפנה מאור: מה זאת אומרת? בוודאי שהם מקבלים

דפנה מאור:  אני רוצה שתבינו משהו

דפנה מאור:  מנהלות המעון, הן יושבות על המערכת שלנו

דפנה מאור:  הם רואים את כל הילדים

דפנה מאור:  הם רואים את כל הילדים שלא התקבלו, כולל הדירוג שלהם על מנת שאם מישהו - - -      

דנית ברביבאי: אמרת נכון, מנהלות המעונות

דפנה מאור: למה אני צריכה להעביר לארגונים עכשיו רשימות?     

דנית ברביבאי: כי אנחנו מאוד מתקשים להסתנכרן איתם, כי בסופו של דבר אצל מנהלת מעון יש את הרשימה המדויקת, ואצלנו כארגונים יש את כלל הילדים, אז אנחנו לא יודעים - - -     

דפנה מאור: אנחנו לא יכולים להתחיל להעביר רשימות של ילדים

דנית ברביבאי: אנחנו לא יודעים לומר מי הילדים שכן התקבלו ומה הילדים שלא התקבלו ואז נוצר מצב שאנחנו בחוסר סנכרון מול מנהלות המעונות

דפנה מאור: אני מצטערת, אם את רוצה, נדבר על זה אחר כך

דפנה מאור:  אני לא רואה מצב שאני מעבירה רשימות ילדים לאיזשהו ארגון

דנית ברביבאי: אולי ננסה כן למצוא איזה פתרון

דפנה מאור: אני לא מכירה דבר כזה

יצחק פינדרוס: זה עובדים שלכם

יצחק פינדרוס:  בסוף המנהלת היא עובדת של הארגון

יצחק פינדרוס:  הרישום, אני אמרתי את זה גם קודם בסוף אנשים נמצאים עם המנהלות באינטראקציה

יצחק פינדרוס:  ככה זה עובד בחיים היום-יומיים

יצחק פינדרוס:  כשהמשרד של ויצו או נאות מרגלית יקבלו את הנתונים, שיתמודדו מול המנהלות שלהם

דנית ברביבאי: אנחנו בכל אופן הכנו מסמך עם הנקודות

דנית ברביבאי:  נעביר אותו בשמחה

דנית ברביבאי:  תודה רבה

יצחק פינדרוס: תדברו על זה אחר כך

יצחק פינדרוס:  תודה

יצחק פינדרוס:       כוח לעובד, כן

עמרי פז: עמרי פז, ראש ענף לגיל הרך בכוח לעובדים

עמרי פז:  אני עובד עם מטפלות המשפחתונים המפוקחים

עמרי פז:  יש פה נציגות מאשדוד ומודיעין עילית

עמרי פז:       אני בא להעלות משהו שהוא לא דובר כאן עדיין, את העלייה בתעריף שהולכת להיות שנה הבאה

עמרי פז:  מה שהבנו, שהולך להיות סבסוד של מעונות היום, כלומר שהמדינה תממן במלואה את העלייה של ה-300 שקל שניתנה למעונות, אבל תממן חצי או לפי הדרגות במשפחתונים

עמרי פז:  יש כאן איזושהי אפליה בעינינו שעל מעונות היום הולכים לשלם באופן מלא כך שההורים לא יצטרכו להוציא מהכיס שלהם את העלייה בתעריף, בזמן שבמשפחתונים שיש עדיין משהו כמו 3,700 תקנים, נראה לי כמעט 3,600 פועלים כרגע, בעצם ההורים שם יצטרכו לשלם מכיסם את העלייה בתעריף

עמרי פז:  עלייה חשובה

עמרי פז:  כמובן שצריך שהעלייה תישאר גם במעונות וגם במשפחתונים, אבל לא נראה לנו הגיוני שבאים ואומרים, המעונות יממנו את זה בזמן שהמשפחתונים לא

עמרי פז:  לא ברור לנו מאיפה האפליה

עמרי פז:  כמו שדיברנו, כל מה שדפנה דיברה כאן עם המצגות, מדברים על סבסודים שכוללים את שני הסקטורים, אולי גם יותר

עמרי פז:  אנחנו מנסים להבין למה זה קורה, וזה חייב להיפסק

יצחק פינדרוס: האמת היא שזה לא נושא של הוועדה כאן

יצחק פינדרוס:  זה או ועדת כספים או ועדת העבודה והרווחה

יצחק פינדרוס:  דפנה, תתקני אותי, הסכומים והסבסודים מגיעים בסוף לוועדת העבודה והרווחה או לוועדת כספים, נכון?     

דפנה מאור: לא

דפנה מאור:  הנושא הזה של הסבסוד, כל עוד אין שינוי בו, אני לא מכירה את זה שהוא מגיע לאיזושהי ועדה

יצחק פינדרוס: הסיפור הזה של ה-300 שקל סבסוד, לאן זה מגיע?     

דפנה מאור: זה צו המחירים

דפנה מאור:  הם נחתמו כבר

יצחק פינדרוס: הוא לא מגיע לאישור ועדה בכלל?      

דפנה מאור: לא

עמרי פז: בגלל זה אנחנו גם פה

עמרי פז:  אנחנו מנסים להעלות את זה כי זה בינתיים קורה

יצחק פינדרוס: פה זה לא הוועדה

עמרי פז: לקבל את תמיכתכם

יצחק פינדרוס: זה נחתם

עמרי פז: צו המחירים נחתם

עמרי פז:  זה לא האישיו

עמרי פז:  האישיו, פה המדינה תממן את כל העלייה וכאן לא

עמרי פז:  תממן חלק, אני לא אומר שלא

יצחק פינדרוס: המימון הוא בתוך הצו

יצחק פינדרוס:  צריך לבדוק את זה

יצחק פינדרוס:  אולי נבדוק את זה במסגרת שאילתה

יצחק פינדרוס:  זה לא הוועדה פה

יצחק פינדרוס:  היא גם לא הכתובת שלך, עם כל הכבוד לדפנה שאני מאוד מאוד מעריך ומכבד

עמרי פז: אנחנו פשוט ראינו הזדמנות שכן זה משהו שחשבנו שגם כאן אפשר - - -      

יצחק פינדרוס: זה החלטה של האוצר שצריך לבדוק מה פתאום האוצר החליט שאת זה הוא מממן ואת זה הוא לא מממן

יצחק פינדרוס:       כן, בבקשה

ישראל קיסר: ישראל קרויזר, הקו הפתוח של אגודת ישראל

דפנה מאור: טוב לראות אותך

דפנה מאור:  אנחנו מתכתבים בלי לדעת

ישראל קיסר: נכון

ישראל קיסר:  גם גב' עו"ד רוזנקרנץ ממשרד מבקר המדינה עזרה לנו בהרבה פניות

ישראל קיסר:  גם לה מגיעה תודה וגם לוועדה פה

ישראל קיסר:  קודם כל אני באמת רוצה להודות גם לוועדה על הדיון החשוב הזה וגם לגב' דפנה מאור על כל הפעילות לשפר את המצב

ישראל קיסר:  באמת אני חושב שהיא משקיעה בזה הרבה, ומאז שהיא הגיעה להנהלת האגף אז המצב השתפר

ישראל קיסר:      אנחנו רצינו להעלות כמה נקודות

ישראל קיסר:  כתבתנו אותן גם בנייר עמדה ששלחנו

ישראל קיסר:  הנקודה הכי משמעותית מבחינתי זה הנושא שדפנה דיברה עליו כאן, וגם אדוני היושב-ראש דיבר על זה גם עכשיו וגם בדיון שהיה פה לפני שנתיים, שאז אדוני גם הגיע להשתתף והעלה את זה מאוד חזק, שהכול הפך לדיגיטלי

ישראל קיסר:  כיום כל האפשריות, רישום, דרגות, ועדות קבלה, אפילו ערעורים הפעם, השגות, הכול היה דיגיטלי בלבד ורק דרך הזדהות ממשלתית

ישראל קיסר:  כמובן שזה נחוץ כמו שהיא הסבירה, בשביל לייעל את העבודה

ישראל קיסר:  קשה בכאלה כמויות לטפל בניירת

ישראל קיסר:  הכול לגמרי נכון, אבל מצד שני צריך לזכור שיש הנחיה של היועץ המשפטי לממשלה שקובעת באופן מפורש שאסור להעביר שירותים לדיגיטל בלבד בלי לתת מענה למי שלא משתמש בדיגיטל

ישראל קיסר:  הנחיה 1

ישראל קיסר: 2500, כללים מנחים לשימוש בהסדרים דיגיטליים של היועץ המשפטי לממשלה

ישראל קיסר:  לדעתי מה שהם עושים זה פשוט נוגד את ההנחיה של היועץ המשפטי לממשלה

ישראל קיסר:       יש הרבה אנשים שלא מסתדרים ככה

ישראל קיסר:  אני מכיר אנשים שנאלצו לשלם 40 שקל על הרישום, מישהו שיטפל להם ברישום, נותן שירות, עוד 70 שקל על ועדת קבלה ועוד 70 שקל על הדרגה, רק כי הם לא יודעים להסתדר עם זה

ישראל קיסר:  אגב, אני אציין, ואדוני גם ציין את זה בדיון שהיה פה לפני שנתיים, אני יכול להקריא מהפרוטוקול שם, שגם אלה שיש להם מחשב מתקשים מאוד עם כל המערך של ההזדהות הממשלתית שהוא מאוד לא נגיש ולא נוח

ישראל קיסר:  אני גם לא מדבר על כל התקלות שהיה השנה

ישראל קיסר:  עוד לפני התקלות המערכות האלה הן פשוט מערכות לא נוחות

ישראל קיסר:  מערך הדיגיטל בטח ידברו על זה, אבל הרבה אנשים מתקשים להתמודד איתם

ישראל קיסר:  אנחנו מקבלים אלינו לקו הפתוח באגודת ישראל המון פניות, טלפונים ומיילים, אנשים שאומרים, יש לנו הזדהות ממשלתית, יש לנו את האתר, אנחנו לא מבינים איך להעלות את המסמכים, מה צריך להעלות

ישראל קיסר:  תסבירו לנו, תדריכו אותנו, תעזרו לנו בזה

ישראל קיסר:  הם פשוט לא מתמודדים עם זה

ישראל קיסר:      מה שאני רציתי להציע, ואני חושב שהוא משהו שהוא ישים, זה מערכת טלפונית של IVR, זאת אומרת מערכת טלפונית חכמה שיש אותה היום בבנקים, בקופות חולים, במשרדי ממשלה, בביטוח לאומי נניח, מערכת מנ"ע כמו שהיושב-ראש הזכיר מקודם, שאנשים יוכלו דרכה

ישראל קיסר:  היושב-ראש דיבר על לקבל הודעות

ישראל קיסר:  זה כבר הם עשו היום שיש הודעות

ישראל קיסר:  עדיין יש שם חיסרון במה שהם עשו, שיהיה הודעות לטלפונים כשרים דבר ראשון, כי אי אפשר לחזור למספר ולשמוע את ההודעה

ישראל קיסר:  אני מקווה שזה ייפתר

ישראל קיסר:  אני גם פניתי לדפנה בעניין הזה

ישראל קיסר:  בעיה שנייה, שלא שומעים מה תוכן ההודעה

ישראל קיסר:  רק שומעים הודעה, "ממתינה לך הודעה חדשה"

ישראל קיסר:  כדי לראות את ההודעה החדשה צריכים להיכנס לאזור האישי

ישראל קיסר:       יש הרבה משרדי ממשלה, בנקים

ישראל קיסר:  קופות חולים יש להם מערכות טלפוניות

ישראל קיסר:  אני מתקשר לבנק פועלים, אני יכול לשמוע כמה כסף יש לי בחשבון

ישראל קיסר:  אני יכול להעביר כסף, אני יכול להזמין פנקס צ'קים, כרטיס אשראי, לבקש הלוואה, להפקיד לפיקדון

יצחק פינדרוס: יש לנו בשבוע הבא ישיבה פה עם המערכת הדיגיטל הממשלתית, להנגיש את ה-IVR למערכת ההזדהות

ישראל קיסר: באמת?     

יצחק פינדרוס: בדיוק על זה

ישראל קיסר: אז קודם כל אני ממש שמח לשמוע

ישראל קיסר:  לא ראיתי את זה בסדר-היום

יצחק פינדרוס: אם נצליח לעשות את זה, אז דפנה תשמח מאוד כי מבחינתה מערכת הדיגיטל נותנת לה גיבוי

דפנה מאור: ברור

ישראל קיסר: זה ברור

ישראל קיסר:  זה משהו שהוא קיים היום כבר בכמה משרדי ממשלה

ישראל קיסר:  בתגובה שקיבלנו ממשרד הכלכלה, יש את זה בבתי הדין הרבניים

יצחק פינדרוס: זה יכול להיות חלק ממערך הדיגיטל

ישראל קיסר: רצוי שזה יהיה חלק ממערך הדיגיטל

ישראל קיסר:  אין סיבה שלא יהיה הזדהות ממשלתית טלפונית

יצחק פינדרוס: אני אומר לך שאפשר להיכנס למערכת מנ"ע גם בטלפון רגיל

יצחק פינדרוס:  אתה יכול להיכנס למערכת מנ"ע ולדעת בדיוק מה יש לך, מה אין לך

יצחק פינדרוס:  אם זה לא ייפתר כמו שהיא אמרה קודם, בסוף אתם משאירים הרי אפשרות - - -     

ישראל קיסר: אין היום אפשרות לידני

ישראל קיסר:  אין שום אפשרות לידני

ישראל קיסר:  גם קבלות קהל שהם עשו ברחבי הארץ ובאמת כל הכבוד להם על זה, אני לא מזלזל בכלל, הפתרון שהם נתנו מוגבל מאוד, קודם כל כי קבלות הקהל היו בימים מאוד מצומצמים

יצחק פינדרוס: היום אין שום דרך?     

ישראל קיסר: אין שום דרך

יצחק פינדרוס: לא דרך מערכת ההזדהות?     

דפנה מאור: לא

קריאה: רק נעדרי תעודות זהות

דפנה מאור: כן

דפנה מאור:  זה קבוצה מאוד קטנה

יצחק פינדרוס: בסוף אנחנו מחויבים גם לשירות לאנשים שלא - - -      

ישראל קיסר: זה הנחיה של היועץ המשפטי לממשלה

ישראל קיסר:  לא אני אומר את זה

דפנה מאור: כמובן שגם הלשכה המשפטית של המשרד מכירה את הנושא הזה

דפנה מאור:  זה הגיבוי שיש לנו

דפנה מאור:  כל דבר אחר צריך את הבחינה שלו

יצחק פינדרוס: אנחנו במסגרת הדיון בשבוע הבא נעלה גם את זה

ישראל קיסר: זה משהו שהוא באמת צריך פתרון בכל משרדי הממשלה

ישראל קיסר:  בדרגות הוא אקוטי כי זה צורך של כל אדם וזה משהו שאפשר לפתור אותו אפילו באופן פרטני, למלא נגיד עם שמיעת מידע

ישראל קיסר:  בעבר היה במעונות, אדם היה יכול להקיש את מספר הבקשה ולשמוע, דרגה אושרה, לא אושרה

דפנה מאור: זאת לא הבעיה

דפנה מאור:  הבעיה שלי זה כשהוא צריך להשלים מסמכים

דפנה מאור:  לתת את המידע, הייתי מוכנה למצוא הרבה פתרונות טכנולוגיים

ישראל קיסר: יש לי פתרון גם להשלמת מסמכים

ישראל קיסר:  אפשר לעשות כתובת מייל ייעודית לפי מספר הזהות של הילד

דפנה מאור: עשינו את זה בוועדות קבלה

דפנה מאור:  אני התעקשתי, בגלל כל הקשיים שאתה מעלה, לא לחייב את העלאת המסמכים דרך אתר ההזדהות הממשלתי

דפנה מאור:  אני לא יכולה להגיד לך כמה מסמכים הגיעו למקומות הלא נכונים, וחלקם אנחנו עד היום לא יודעים למי לשייך אותם

דפנה מאור:  אני לא יכולה להסביר לך כמה עבודה עשינו על זה

ישראל קיסר: אני מאמין

ישראל קיסר:  אני מקבל

ישראל קיסר:  גם יש לי גוף שאני מפעיל אותו עם מערכת של פניות ואני מכיר את הדברים האלה ואת הבעיות האלה

ישראל קיסר:  אני לא מתעלם מהן

ישראל קיסר:  לנו נגיד יש כתובת מייל ייעודית לכל פונה

ישראל קיסר:  לצורך העניין, יעשה כתובת מייל, מעונות@ - - -     

דפנה מאור: זה היה קישור ייעודי לכל פנייה

דפנה מאור:  אי אפשר היה להגיש מסמכים על קישור של מישהו אחר, ומה שקרה, אני אומרת לך, היו לנו הרבה מאוד בעיות

ישראל קיסר: אוקיי, אבל אם הורה שלח מייל לכתובת לא נכונה, זו תהיה אשמתו הבלעדית

ישראל קיסר:  אם עושים כתובת מייל: מעונות

ישראל קיסר:  מספר זהות של הילד@ - - - , מה שאתם רוצים שם, הורה ששלח עם מספר זהות נכון, ייקלט

ישראל קיסר:  מי ששלח מספר זהות לא נכון, הוא לא ייקלט

דפנה מאור: ואז אני מקבלת עשרות ומאות של פניות, אם לא אלפים, 'אבל שלחתי את המסמכים גם דרך מבקר המדינה, גם דרך הוועדה לפניות הציבור וגם אלי'

דפנה מאור:  תיראו, אנחנו שוחחנו יותר מפעם אחת

ישראל קיסר: נכון, אבל אנחנו שוחחנו על אנשים שכן שלחו מסמכים ויש להם אישורים על זה

דפנה מאור: דיברנו על זה שאנחנו מחפשים פתרונות ואנחנו מנסים לפתור את זה

דפנה מאור:  אני לא חושבת שזה שנצליח לעשות את זה מחוץ לאתר ההזדהות הממשלתי, יאפשר לנו בכמויות האלה, ואל תשכח, אנחנו עובדים על עשרות אלפים

דפנה מאור:  זה לא מסמך אחד ולא 20

דפנה מאור:  זה עשרות אלפי מסמכים

דפנה מאור:  קשה מאוד

ישראל קיסר: חייבים לתת פתרון לאנשים שלא - - -      

יצחק פינדרוס: לאלה שאין להם מערכת הזדהות ממשלתית והם לא קיימים שם, אנחנו נצטרך למצוא - - -      

ישראל קיסר: אפילו אדם שכן יש לו הזדהות ממשלתית

דפנה מאור: לא, אין חיה כזו שיש מישהו שאין לו אתר הזדהות ממשלתית

דפנה מאור:  אני לא מדברת על אלה שהם חסרי תעודות זהות

יצחק פינדרוס: זה שיש לו בענן זה בסדר

יצחק פינדרוס:  הוא מעולם לא נכנס לשם

יצחק פינדרוס:  הוא לא יודע איך להגיע לשם

דפנה מאור: בסדר, אז בשביל זה יצאנו לשטח לפתוח להם את זה

דפנה מאור:  זה בדיוק מה שעשינו

ישראל קיסר: זה ברישום, ובדרגות?     

דפנה מאור: אלה שנרשמו, כבר יש להם כי אנחנו פתחנו להם

ישראל קיסר: אוקיי, אבל אין לו גישה, הוא לא מסתדר עם זה

ישראל קיסר:  תנו לו לשלוח את זה במייל

דפנה מאור: אנחנו יודעים שיש גם חדרי מחשבים

יצחק פינדרוס: אני לא יודע איך להיכנס לשם, אני אומר לך

דפנה מאור: הכנו סרטוני הסברה פשוטים וברורים איך להתחבר

דפנה מאור:  עשינו את כל הדברים האלה

דפנה מאור:  בסופו של יום אנחנו בעד ההורים

דפנה מאור:  אנחנו לא נגדם

דפנה מאור:  אין לנו שום כוונה חלילה לייצר קשיים במקום שאין

דפנה מאור:       אני רוצה להגיד עוד משפט אחד אדוני, ברשותך

דפנה מאור:  אני נכנסתי לתפקיד לפני שנה וחודש

דפנה מאור:  היינו בלחץ מטורף עם תשפ"ב, עם בקשות שלא טופלו עדיין

דפנה מאור:  אחד הדברים שאנחנו ניסינו לייצר כדי לחסוך מאנשים, נתנו להם טופס אנונימי

דפנה מאור:  למי שאמר, אני לא מצליח, אני לא מצליח נתנו טופס אנונימי

דפנה מאור:  אני יכולה להגיד לך ששעה אחרי ששלחנו להורה טופס אנונימי, קיבלנו 1,000 בקשות על הטופס הזה

דפנה מאור:  איך אתה תתחיל לבדוק מי יכול ומי לא יכול? אנחנו לא נצא מהדבר הזה

דפנה מאור:       כל ועדה מקצועית, כל רעיון שיש אני מוכנה לבדוק את זה ולבדוק לעומק בנפש חפצה

יצחק פינדרוס: מכיוון שאני כבר עברתי על תקנון הכנסת ב-37 דקות, אבל זה בסדר מכיוון שאין פה עוד ח"כים מסיעות אחרות שיכולים להתלונן שתקעתי להם את ישיבת הסיעה, לכן אני מרשה לעצמי להרגיע את כולם

יצחק פינדרוס:       בכל פתרון תמיד יש את ה-100% ויש את ה-90%

יצחק פינדרוס:  פה אני לא חושב שבגלל 10% צריך להפיל את ה-100%, אבל אני לא חושב שבגלל ה-10% הם צריכים לשלם את המחיר

יצחק פינדרוס:  צריך לחשוב על רעיון

יצחק פינדרוס:  ברגע שנוריד לכם את חסרי תעודות זהות, יכול להיות שנצטרך למצוא

יצחק פינדרוס:  נהיה יותר חכמים אחרי הישיבה שבוע הבא עם מערכת ההזדהות הממשלתית ועם רשות הדיגיטל שהם גם תומכים, כי הפתרון בסוף יצטרך להיות לכל המשרדים

יצחק פינדרוס:  זה לא פתרון רק למשרד העבודה

יצחק פינדרוס:  זה פתרון שיצטרך לבוא לכל המשרדים

יצחק פינדרוס:  אנחנו נקיים על זה דיון נפרד ולכן אני לא רוצה עכשיו להיכנס לנושא הזה

יצחק פינדרוס:       ברור לי דבר אחד, בסוף אם בקצה יש 5%, 6%, 7% אנשים שאין להם לא מייל כשר ולא מייל לא כשר ולא זה, אין להם נגישות, צריך למצוא להם פתרון

יצחק פינדרוס:  איך בלי להשליך על כל ה-95%? אני מקבל את זה, אני לא מתווכח

יצחק פינדרוס:  ברור שזה מוריד פניות מכם, זה מוריד עבודה מכם, זה מוריד לוחות זמנים

יצחק פינדרוס:  זה כל הדברים האלה שאנחנו רוצים לעשות, אבל בסוף גם ה-5% האלה יצטרכו למצוא פתרון, כן משפטי, לא משפטי, זה לא רלוונטי, זה לא הדיון

יצחק פינדרוס:  אני לא עכשיו בבית משפט

יצחק פינדרוס:  בסוף נצטרך למצוא פתרון לאנשים האלה

יצחק פינדרוס:  אני חושב שנהיה יותר חכמים אחרי שבוע הבא עם מערכת ההזדהות הממשלתית

יצחק פינדרוס:       כן, בבקשה

שחר נוימן: שחר נוימן ממערך הדיגיטל הלאומי

שחר נוימן:  קודם כל מהמקום שלנו אני רוצה להחמיא לאגף עצמו שבאמת במשך שנים כל שנה מקדם דיגיטלית את הפעילות שלהם על מנת לעמוד בעומסים

יצחק פינדרוס: אבל אל תהרגו את ה-5% בדרך

שחר נוימן: לא אמרתי להרוג

שחר נוימן:  מתוך ה-5% האלה יש 15% שקיבלו השנה עוד שירות טוב, כי אחרת אם לא היה להם את הפתרון הדיגיטלי, גם הם היו עומדים בתור ומחכים

שחר נוימן:  האגף הוא פורץ דרך בכל מה שקשור ל- Ask Once להביא נתונים

שחר נוימן:  הם התחילו את זה עם רשות האוכלוסין שכבר לא מצרפים יותר תעודות זהות וספחים

שחר נוימן:  לא צריך את זה יותר

שחר נוימן:  אפוטרופוסים שהם פרצו את הדרך וכבר לא צריך להעלות את הצווים

שחר נוימן:  השנה זה התחיל עם ביטוח לאומי, וזה שנה הבאה בטח יתגבר וילכו למשרד החינוך, וזה ילך ויהיה יותר טוב והתהליך ידרוש מינימום מסמכים ואז יהיה אפשר להנגיש אותו גם במקומות כמו עמדות שירות שפזורות, ולא יצטרכו ללכת לאנשים לבקש כסף והם יוכלו לעשות את זה בעצמם בעמדות שירות שנמצאות ברחבי הארץ, בסופרפארם או במקומות כאלה

ישראל קיסר: חסר מאוד עמדות שירות והן הרבה פעמים לא תקינות

ישראל קיסר:  עמדות שירות, טכנית, לא מהוות פתרון

יצחק פינדרוס: יש לנו ישיבה בשבוע הבא על הנושא הזה

יצחק פינדרוס:  תכינו את עצמכם לפתרון

יצחק פינדרוס:  בסוף צריך פתרון

יצחק פינדרוס:  תחשבו על רעיון, אם זה טלפוני, אם זה הקש את מספר הזהות שלך בטלפון

יצחק פינדרוס:  יש דברים כאלה

יצחק פינדרוס:  הם קיימים

יצחק פינדרוס:  תנסו לחשוב מחוץ לקופסה, כי בסוף זה יעצור גם אתכם

יצחק פינדרוס:  זה לטובת המערך הדיגיטלי

יצחק פינדרוס:  יש פתרון

יצחק פינדרוס:  הפתרון קיים

יצחק פינדרוס:  תנסו לחשוב מחוץ לקופסה על פתרון לאותם 4%, 5%, לא יודע כמה זה, אבל יש אחוז מסוים שהם בסוף יצטרכו פתרון אחר

יצחק פינדרוס:  תנסו לחשוב על איזשהו פתרון, אם זה IVR או משהו אחר איך להתמודד, כי בסוף אנחנו נגיע בכל משרד

יצחק פינדרוס:  אנחנו מגיעים לזה, דרך אגב

יצחק פינדרוס:  אתם מכירים את זה

יצחק פינדרוס:  היינו פה בדיונים אחרים, בבנקים

יצחק פינדרוס:  אנחנו מגיעים בסוף לאיזשהו מקום ואין לנו שום עניין לעצור את התהליכים האלה כי זה מיטיב עם כולם

יצחק פינדרוס:      משרד החינוך

אילן ליבוביץ: אסף ליבוביץ' מאגף לחינוך הגיל הרך במשרד החינוך

אילן ליבוביץ:  אנחנו כאמור בצד של ההיצע והליווי והפיקוח של המעונות

יצחק פינדרוס: לכם יש מידע איפה יש הכי הרבה בעיות?     

אילן ליבוביץ: יש לנו מידע מהצוותים

אילן ליבוביץ:  יש לנו מיפוי בהתאם לחברות שונות

אילן ליבוביץ:  יש למשל את החברה הערבית ששם דווקא המעונות הפרטיים יותר זולים מהמעונות

יצחק פינדרוס: גם בחברה החרדית

אילן ליבוביץ: גם בחברה החרדית

אילן ליבוביץ:  כמובן אנחנו עושים עבודת מטה נרחבת להגדלת ההיצע

אילן ליבוביץ:  נגיד שהמדיניות שלנו כרגע באמת, שבינוי לא יהיה ללא צוותים

אילן ליבוביץ:  לא יהיו פילים לבנים

אילן ליבוביץ:  זה משהו לטווח ארוך, שגם אחרי שהורים יקבלו את המדרגה, יהיה להם גם מעון לרשום, ומעון איכותי

יצחק פינדרוס: אני כן מציע שאתם תנסו גם ללחוץ על משרד החינוך לקבל מיפוי של אותם 15,000 שנשארו בחוץ, ותעשו את הניתוח שלכם

יצחק פינדרוס:  אני מוכן לקבל את זה שיש מקומות שזה רישום לצורך בדיקה כללית

יצחק פינדרוס:  קחו פשוט מיפוי ולדעתי זה ייתן לכם אינדיקציה איפה צוואר הבקבוק בעניין הזה

יצחק פינדרוס:       דפנה, אני חייב להגיד לך באמת שאני נמצא בדיונים על מעונות יום כבר הרבה מאוד שנים, גם בתפקידיי הקודמים והרבה לפני שהגעתי לכנסת

יצחק פינדרוס:  אני חייב לומר באמת שאפו, עבודה אמיתית

יצחק פינדרוס:  קידמנו המון

יצחק פינדרוס:  אנחנו לא נמצאים במקום שהיינו בו על אף התלונות ועל אף שגם לנו יש

יצחק פינדרוס:  את יודעת, את מוצפת גם מהוועדה וגם מהלשכה שלי וגם מהלשכה שלו וגם מכל המקומות האלה, אבל באמת אנחנו לא נמצאים איפה שהיינו שנה שעברה ולא איפה שהיינו לפני שנתיים

יצחק פינדרוס:  אנחנו רחוקים מאוד משם

יצחק פינדרוס:  אנחנו במצב הרבה יותר טוב

יצחק פינדרוס:  תלחצו על משרד החינוך לבנות עוד קצת ואז אנחנו נהיה בפחות ועדות קבלה שלא התקבלו

דפנה מאור: זאת עבודת צוות

דפנה מאור:  יש לנו באגף צוות מעולה שבאמת מקדיש את עצמו לטובת העניין

דפנה מאור:  זה לא עבודה של בן אדם אחד

יצחק פינדרוס: אני חייב לומר לך שאני מאמין גדול בזה

יצחק פינדרוס:  לא הייתי יכול לעשות שום דבר כאן בוועדה בלי הצוות של הוועדה

יצחק פינדרוס:  לא יכולתי לעשות שום דבר בלשכה בלי הצוות של הלשכה, ואין לי ספק שגם אצלכם זה הכול עבודה של כולם ובאמת שאפו

יצחק פינדרוס:  תודה רבה